Tuore sisäministeri Paula Risikko (kok.) puhui turvapaikanhakijoista Ylen Ykkösaamu -radio-ohjelmassa.

–Se millainen tilanne Suomessa todentui viime syksynä, ei sellaista osattu ennakoida. Se oli aivan upea juttu, että meillä SPR ja vapaaehtoistoimijat ja viranomaiset toimi niin hyvin, ja nopeasti saatiin kriisivalmius. Sitten piti ruveta miettimään, että mitä jos tällainen jatkuu. Pidän aivan järkevänä sitä, että ruvetaan miettimään, että jonkinlainen roti pitää tässä olla. Ei voi olla niin, että meillä rajat on niin auki, että ei ole minkäänlaisia rajoja, Risikko sanoi.

Risikko kertoi, että Suomeen on tullut viime vuoden ja tämän vuoden aikana noin 36 000 turvapaikanhakijaa. Heidän turvapaikkahakemuksisensa pyritään käsittelemään mahdollisimman nopeasti.

–Karkea arvio on, että noin yksi kolmasosa turvapaikan saa. Siinä on ihan oma juttunsa heidän kotouttamisessaan, sijoittamisensa kuntiin ja kaikki palvelut joita he tarvitsevat. Pitää myös aina miettiä mikä on kansakunnan kestokyky tästä kaikesta, Risikko sanoi.

Sisäministeriön kansliapäällikkö Päivi Nerg pohti Suomen kantokyvyn määrää syyskuussa Uudelle Suomelle. Hän muistutti, että Ruotsiin tuli viime vuonna noin 80 000 turvapaikanhakijaa.